ไฟแนนเชียลไดเจสต์
โดย...ช.ชดา
23 พ.ค. 2559

โดย...ช.ชดา
ธนาคารกสิกรไทย เปิดตัว “บริษัท กสิกร บิซิเนส-เทคโนโลยี กรุ๊ป” หรือ KBTG ไปแล้ว ธนาคารไทยพาณิชย์ ก็มี “เอสซีบี อินโนเวชั่น” ขึ้นมาเพื่อพัฒนาธุรกรรมการเงินทุกรูปแบบให้เข้ากับเทคโนโลยี เพื่อเป็นดิจิทัลแบงก์กิ้ง เต็มรูปแบบ วันที่ 25 พ.ค.นี้ ธนาคารกรุงศรีอยุธยา จะเปิดตัวโครงการ “กรุงศรี ไรส์” FinTech Accelerator ตอบรับกระแส FinTech Startup ไทย ให้เติบโตอย่างยั่งยืนไร้ขีดจำกัดในโลกธุรกิจยุคดิจิทัลที่ขับเคลื่อนอย่างรวดเร็ว อยากรู้ว่าจะแตกต่างจากแบงก์อื่นอย่างไรต้องคอยติดตามดู
ธนาคารอาคารสงเคราะห์ (ธอส.) อุดหนุนเงินให้สมาคมกีฬาเทควันโดแห่งประเทศไทยปีละ 17 ล้านบาท ตามโครงการ “1 กีฬา 1 รัฐวิสาหกิจ” ที่มีการดำเนินการกันมาอย่างต่อเนื่อง ปีนี้ ฉัตรชัย ศิริไลกรรมการผู้จัดการ ธอส.คนใหม่ จัดหนัก คลอดแพ็กเกจสินเชื่อดอกเบี้ยถูกพิเศษ ให้ญาตินักกีฬาและเจ้าหน้าที่ เพื่อซื้อบ้านในโครงการบ้านประชารัฐอีกด้วย แถมนักกีฬาถ้าได้เหรียญทองโอลิมปิกมีอัดฉีดพิเศษอีก แต่จะเป็นอะไรขออุบไว้ก่อน
ในโซเชียลมีเดียดราม่าปลูกป่าที่ จ.น่าน กันไม่หยุดหย่อน คนรู้จริง ทำจริง และหาทางแก้ไขมาหลายปีอย่าง บัณฑูร ล่ำซำ ประธานกรรมการและประธานเจ้าหน้าที่บริหาร ธนาคารกสิกรไทย ผู้ทุ่มงบซีเอสอาร์ของธนาคารไปแก้ไขปัญหาที่นั่นไม่ยอมให้ความเห็นในเรื่องนี้ บอกแค่ว่า มาช่วยกันก็ดีแล้ว
สุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) ขยันมาก จับประเด็นเรื่องประกันไหนขึ้นมามันโดนใจผู้บริโภคทุกเรื่อง หวังว่าผลงานจะออกผลเป็นรูปธรรม ไม่ใช่เป็นข่าวแล้วเงียบหาย